Szám: P/12-3/2019

**Jegyzőkönyv**

**Készült**: A Térségfejlesztési Bizottság és a Pénzügyi Bizottság 2019. június 20-i, a Megyeháza Zrínyi Miklós termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Köszönti az együttes ülésen megjelenteket, megállapítja, hogy a Térségfejlesztési Bizottság a jelen lévő 9 fővel határozatképes. Négy napirendi pontot tárgyal az együttes bizottsági ülés, ezt követően a Térségfejlesztési Bizottság a Zala Megyei Katasztrófavédelmi Igazgatóság 2018. évi tevékenységéről szóló napirendet tárgyalja. Külön köszönti az Igazgatóság képviselőit, Egri Gyula tűzoltó ezredest és Dr. Bangó Szilárd hivatalvezetőt. Kérdezi, hogy a bizottság tagjai egyetértenek-e a javasolt napirendi pontokkal.

**20/2019. (VI.20.) TB számú határozat**

*A Zala Megyei Közgyűlés Térségfejlesztési Bizottsága az elnök által előterjesztett napirendet 9 igen szavazattal egyhangúlag elfogadta.*

**Zakó László**: Köszönti az együttes bizottsági ülésen résztvevőket. Megállapítja, hogy a Pénzügyi Bizottság a jelen lévő 4 taggal határozatképes. Góra Balázs írásban jelezte a távolmaradását. Kérdezi a Pénzügyi Bizottság tagjait, hogy elfogadják-e az előzetesen megküldött napirendet, illetve kérdésük, észrevételük van-e?

**18/2019. (VI.20.) PB számú határozat**

*A Zala Megyei Közgyűlés Pénzügyi Bizottsága az elnök által előterjesztett napirendet 4 igen szavazattal egyhangúlag elfogadta.*

Bene Csaba alelnök megérkezett.

**Napirend tárgyalása:**

1. **Rendelet-tervezet a Zala Megyei Önkormányzat 2019. évi költségvetésének módosítására.**

**Zakó László**: Felkéri Hellerné Vizsy Ritát az előterjesztésben foglaltak rövid összegzésére.

**Hellerné Vizsy Rita**: A költségvetés főösszege 335 e Ft-tal emelkedik. Ez tartalmazza az időközben érkezett bevételeket, valamint az EP választásokra utólagosan igényelhető normatívákat. Ezen kívül többletkiadással nem járó előirányzat átcsoportosításra kerül sor.

A módosítások után a költségvetés főösszege 756.909 e Ft-ra változik.

**Zakó László**: Megkérdezi, hogy van-e valakinek kérdése a napirendi ponttal kapcsolatban.

Kérdés, észrevétel nem merült fel.

**19/2019. (VI.20.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Önkormányzat 2019. évi költségvetésének módosítására” című napirendi pontot 4 igen szavazattal egyhangúlag elfogadta.*

**Fodor Márk**: Megkéri a Térségfejlesztési Bizottság tagjait, hogy szavazzanak a napirendi ponttal kapcsolatban.

**21/2019. (VI.20.) TB számú határozat**

*A Zala Megyei Közgyűlés Térségfejlesztési Bizottsága a „Rendelet-tervezet a Zala Megyei Önkormányzat 2019. évi költségvetésének módosítására” című napirendi pontot 9 igen szavazattal egyhangúlag elfogadta.*

1. **Kérelem benyújtása a zalavári Szent István Kápolnában található kulturális javak ingyenes megyei önkormányzati tulajdonba adására.**

**Fodor Márk**: Felkéri Dr. Mester Lászlót az előterjesztés rövid ismertetésére.

**Dr. Mester László**:Az előterjesztés pontosan tartalmazza, melyik az érintett öt szobor. Az MNV Zrt.-vel történt hosszas levelezés eredménye, hogy elkészülhetett ez az előterjesztés, a határozati javaslat tartalmát az MNV Zrt. szabta meg.

**Fodor Márk**: Megkérdezi, hogy van-e valakinek kérdése a napirendi ponttal kapcsolatban.

**Zakó László**: Az 1996-os millenniumi ünnepségekre készült a kápolna, évente adományoztak egy képzőművészeti alkotást az épülethez. Az ingatlan a Zala Megyei Önkormányzat tulajdona volt, míg a szoborok előbb a Zala Megyei Múzeumok Igazgatósága tulajdonába, majd állami tulajdonba kerültek. Miért terhelik az Önkormányzatot az egyéb költségek? Az őrzött tárgyaknak kellene, hogy legyen nyilvántartott értéke, miért van szükség külön értékbecslésre? Mennyit kellett ezért fizetni? Miért kell bármit fizetni azért, hogy vissza kerüljenek a szobrok a tulajdonunkba?

**Dr. Laki Tamás**: A szobroknak nyilvántartási értéke nincsen, csak biztosítási értéke, amely egységesen 2 millió forint. A szakértőnek az alkotások felbecsüléséért 170.000 Ft-ot fizettünk.

**Dr. Mester László**:AzMNV Zrt. eljárásrendje határozza meg a tulajdonba adást, ezért terhelik önkormányzatunkat a felmerülő költségek.

**Vincze Tibor**: Zalavár és Zalaapáti községek önkormányzatai nevében örömét fejezte ki, hogy a Zala Megyei Önkormányzat tulajdonába kerülnek a szóban forgó szobrok. A Zalavári apátság idén ünnepeli a bencés millenniumot, a szeptember 7-i rendezvényen szívesen látnak minden érdeklődőt, melyre meghívót is küldenek. A rendezvénysorozat idén veszi kezdetét, de folytatódik a következő években is.

**Fodor Márk**: További hozzászólás hiányában, megkéri a Térségfejlesztési Bizottság tagjait, hogy szavazzanak a napirendi ponttal kapcsolatban.

**22/2019. (VI.20.) TB számú határozat**

*A Zala Megyei Közgyűlés Térségfejlesztési Bizottsága a „Kérelem benyújtása a zalavári Szent István Kápolnában található kulturális javak ingyenes megyei önkormányzati tulajdonba adására” című napirendi pontot 9 igen szavazattal egyhangúlag elfogadta.*

**Zakó László**: Szavazásra kéri a Pénzügyi Bizottság tagjait.

**20/2019. (VI.20.) PB számú határozat**

*A Zala Megyei Közgyűlés Pénzügyi Bizottsága a „Kérelem benyújtása a zalavári Szent István Kápolnában található kulturális javak ingyenes megyei önkormányzati tulajdonba adására” című napirendi pontot 4 igen szavazattal egyhangúlag elfogadta.*

1. **Zala Megyei Önkormányzat által benyújtott pályázatok jóváhagyása.**

**Fodor Márk**: Felkéri Dr. Mester Lászlót az előterjesztés rövid ismertetésére.

**Dr. Mester László**: Három pályázat szerepel az előterjesztésben, kettő magyar-horvát határmenti projekt, egy pedig hungarikum pályázat hazai forrásra. A hungarikum pályázat keretében elsősorban a környékbeli megyei értékek kerülnének népszerűsítésre, valamint a megyei értéktárba kerülést tanúsító oklevelek kerülnének átadásra a korábbi átadás óta megyei érték címet elnyert megyei értékek tulajdonosai, gondozói részére. A határmenti Riverside projekt egy közös természetvédelmi irányítási politika kidolgozására irányul. A Balatonfelvidéki Nemzeti Park kereste meg az önkormányzatot, mivel a megyének már van határmenti projektekben tapasztalata, lépjen be a pályázatba, segítse annak eredményes megvalósulását. A másik határmenti energiahatékonysági projekttel kapcsolatban Muraköz megye keresett meg minket, a projektben jellemzően nyilvánosság és rendezvény szervezési feladatokat vállaltunk. A projektpartnerrel szintén van korábbi pályázatokból eredően kapcsolatunk.

**Fodor Márk**: A Riverside projektnél a feladatok között felsorolt rendezvények magyar, vagy horvát oldalon kerülnek majd megrendezésre?

**Kárpáti Veronika**: A rendezvények helyszíne nincsen még eldöntve.

**Fodor Márk**: Erre vonatkozóan van valami koncepció? „Kerka-Mura Vizimuri 2020” mit fog pontosan takarni? Mennyi a költségvetése?

Pálinkás Róbert megérkezett.

**Kárpáti Veronika**: A helyszín még nincsen kijelölve, valószínűleg a Mura folyó közelében lesz. A költségvetést meg kell néznie. Különböző szemléletformáló akciók lesznek.

**Zakó László**: Támogatni fogja a napirendet, de vannak bizonytalan tényezők. Úgy érzi, hogy a jól hangzó törekvések még nincsenek kidolgozva. Ha bele gondolunk tipikus példa arra, hogy pályázzunk, mert van rá pénz, aztán majd kitaláljuk a megvalósítást.

**Fodor Márk**: Az EU határon átnyúló programjainak kiírása megengedi, hogy a megvalósítás során történjen a részletek kidolgozása. Ennek az az előnye, hogy addig nem kell projekt munkát belefektetni, amíg nem biztos, hogy nyer a pályázat. Összesen hány nemzetközi – nem uniós forrást érintő – futó projektje van az önkormányzatnak?

**Dr. Mester László**: A TOP és EFOP pályázatokat nem számolva jelenleg öt darab.

**Fodor Márk**: Az lesz majd fontos feladat, hogy leszűrjük a pályázatoknak milyen eredményei voltak.

**Bene Csaba**: Fontosnak tartja a határon átnyúló programokat. Nem ért egyet Zakó Úrral. Véleménye szerint minden környezetvédelmi programban részt kellene venni.

**Zakó László**: Elmondta, hogy neki a Pilisben épített 35 cm magas, valamint egy másik esetben a buszmegálló tetejére épített kilátó jut eszébe a hasonló jellegű pályázatok esetén.

**Pálinkás Róbert**: A kulturális örökség védelmére 8 mrd Ft áll a keszthelyi kastély rendelkezésére. Ehhez képest a környezetvédelmi területnek jóval kevesebb összeg jut. Jók ezek a pályázatok, nem magunknak, hanem az unokáink érdekében kell megvalósítani ezeket. A határon átnyúló programok nehéz pályázatok – a héten EUTAF vizsgálatot is kaptak, fontos, hogy minden támogatást adjon meg a közgyűlés a pályázatokkal kapcsolatban. Az általa vezetett intézmény határmenti pályázata is bizonyítja, mennyire fontos ezen kapcsolatok kiépítése,

**Kaj István**: Zakó Úr hozzászólására reagálva elmondta, hogy nem Pilis, hanem Bodrogkeresztúr, és nem 35 cm-es hanem 40 cm. Ennek a felemlegetésnek nem itt a helye, hiszen 2009-es pályázatokról van szó.

**Fodor Márk**: Elmondta, hogy biztos volt rá példa, hogy nem a legjobb módon használták fel az EU-s forrást, de ez nem tartozik a napirendi ponthoz. További hozzászólás hiányában szavazásra kérte fel a Térségfejlesztési Bizottság tagjait.

**23/2019. (VI.20.) TB számú határozat**

*A Zala Megyei Közgyűlés Térségfejlesztési Bizottsága a „Zala Megyei Önkormányzat által benyújtott pályázatok jóváhagyása” című napirendi pontot 10 igen szavazattal egyhangúlag elfogadta.*

**Zakó László**: Szavazásra kéri a Pénzügyi Bizottság tagjait.

**21/2019. (VI.20.) PB számú határozat**

*A Zala Megyei Közgyűlés Pénzügyi Bizottsága a „Zala Megyei Önkormányzat által benyújtott pályázatok jóváhagyása” című napirendi pontot 4 igen szavazattal egyhangúlag elfogadta.*

1. **A Zala Megyei Közgyűlés 2019. II. félévi munkatervének elfogadása.**

**Fodor Márk**: Megkérdezi, hogy van-e a bizottság tagjainak észrevétele, javaslata a munkatervvel kapcsolatosan.

**Zakó László**: Tegnapi nap folyamán telefonon már érdeklődött Főjegyző Úrtól az önkormányzati választás időpontjára vonatkozóan. A választás időpontjából kiindulva kell majd kiszámítani, mikor kell a választási bizottság választása miatt testületi ülést tartani. Reméli nem lesz majd határozatképességi probléma.

**Fodor Márk**: További hozzászólás hiányában szavazásra kérte fel a Térségfejlesztési Bizottság tagjait.

**24/2019. (VI.20.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Közgyűlés 2019. II. félévi munkatervének elfogadása” című napirendi pontot 10 igen szavazattal egyhangúlag elfogadta.*

**Zakó László**: Mivel a Pénzügyi Bizottság részéről sincs észrevétel vagy javaslat, ezért szavazásra kéri fel a Pénzügyi Bizottság tagjait:

**22/2019. (VI.20.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Közgyűlés 2019. II. félévi munkatervének elfogadása” című napirendi pontot 4 igen szavazattal egyhangúlag elfogadta.*

**Fodor Márk:** Az együttes ülést bezárja. A Térségfejlesztési Bizottság folytatja a munkát.

K.m.e.

 Fodor Márk Zakó László

a Térségfejlesztési Bizottság elnöke a Pénzügyi Bizottság elnöke

 Dr. Fekete Zoltán Pintér László

a Térségfejlesztési Bizottság alelnöke a Pénzügyi Bizottság alelnöke